R8 miljoen droogtehulp vir dorre KarooBeverley Schäfer tydens ‘n plaasbesoek aan die plaas Elim. (Foto: Verskaf) Die Wes-Kaapse departement van landbou gaan droogte-ondersteuning ter waarde van sowat R8,3 miljoen aan 586 boere in die sentrale Karoo-streek beskikbaar stel. Dié aankondiging Maandag volg kort nadat Beverly Schäfer, die provinsie se minister vir ekonomiese geleenthede, toerisme en landbou, verlede Vrydag by drie boere in die Laingsburg-distrik in die Karoo besoek afgelê het. Dié drie boere is tans in hul vierde jaar van die verwoestende droogte. Die departement bied al ’n geruime tyd ondersteuning aan kleinskaalse asook kommersiële boere in die vorm van voer. Ná ŉ veldassessering in Oktober verlede jaar het die departement egter besluit om dié soort ondersteuning van een keer elke tweede maand tot maandeliks te verhoog. Dié voer sal aan boerderye geskenk word wat gebuk gaan onder kritiese toestande, waaronder die sentrale Karoo. Bloot in November en Desember het die departement gevolglik byna R8 miljoen per maand aan onderskeidelik 563 en 569 boere in die Karoo geskenk. “Die boere wat ek ontmoet het, het verskeie idees vir maniere waarop boere in die streek ondersteun en bygestaan ​​kan word. Ons sal dus ondersoek instel oor hoe om dit so goed moontlik te doen,” sê Schäfer. “Ek het self gesien hoe gras en plante wat gewoonlik weiding vir skape verskaf, verdroog. Hierdie boere is afhanklik van enige voer of skenkings wat hulle van die departement ontvang. Hoewel hulle reeds hul kuddegroottes drasties moes verminder het, is die skenkings steeds nie genoeg nie.” Lukas Botes van die plaas Elim in die Karoo-distrik vertel dat hy in 2017 reeds honderdduisende rande aan voer bestee het. Terwyl voerskenkings van ander boere oor die hele land instroom, sukkel die ontvangers daarvan steeds om die vervoerkoste te betaal om dit tot by hulle te kry. “Was dit nie vir die hulp van die regering en ander boere wat gratis voer skenk nie, weet ek nie. Ons sou nie hier gewees het nie,” sê ’n dankbare Botes. Maryke Gouws van die plaas Antjieskraal vertel dat riviere in haar omgewing sowat vyf jaar gelede water gehad het. Hoewel daar ondergrondse water is, moet boere steeds hul boorgate dieper laat grawe. Gouws vertel dat dit nou sowat ’n jaar is sedert haar skape in die veld kon wei. Chrisjan van der Vyver, by wie Schäfer derdens besoek afgelê het, vertel dat honger bobbejane sy skape begin doodmaak het net om iets te ete te kry. “Boere word hard getref deur dié ramp en ons doelwit as departement is om stabiliteit en sekerheid te verskaf in ŉ tyd waar daar baie min hiervan is,” sê Schäfer.